Vakbond melk dokters teen hul sin met ledegeldArgieffoto: Pixabay Honderde dokters is die joos in omdat ledegeld aan die Suid-Afrikaanse Mediese Vereniging-vakbond (Samatu) steeds maandeliks van hulle verhaal word, al het hulle reeds omvattende stappe gedoen om hul lidmaatskap aan dié vakbond te beëindig. In sommige gevalle, sê dokters, word die geld sommer direk van hul salarisse afgetrek, sonder dat hulle daartoe instem. “Gesamentlik staan dokters miljoene rande af aan ledegeld aan Samatu,” sê dr. Adele de Goede, verbonde aan die Suid-Afrikaanse Vereniging van Narkotiseurs (Sasa). “Dit ten spyte van die feit dat dokters reeds omvattende voorgeskrewe stappe gedoen het om hul lidmaatskap te beëindig.” Sy sê die situasie duur al maande voort en Samatu gaan soms so ver as om gekanselleerde lede weer op hul boeke te plaas en ledegeld terugwerkend te eis. Ledegeld beloop maandeliks ongeveer R450, maar volgens Samatu word daar soms tot R3 600 van dokters se salarisse verhaal. Dokters word outomaties by dié vakbond gevoeg wanneer hulle kwalifiseer, met die opsie om “enige tyd” self hul lidmaatskap te kanselleer, maar De Goede sê dít is duidelik nie so maklik nie. “Frustrasievlakke het breekpunt bereik,” sê sy. “Dokters regoor Suid-Afrika is besig met regstappe om voorkom dat Samatu voortgaan om ledegeld van hulle te hef.”